27.12.2022
EL
Επίσημη Εφημερίδα της Ευρωπαϊκής Ένωσης
L 333/115
ΚΕΦΑΛΑΙΟ ΙΙ ΣΥΝΤΟΝΙΣΜΕΝΑ ΚΑΝΟΝΙΣΤΙΚΑ ΠΛΑΙΣΙΑ ΚΥΒΕΡΝΟΑΣΦΑΛΕΙΑΣ
Άρθρο 7 Εθνική στρατηγική κυβερνοασφάλειας 1.
Κάθε κράτος μέλος θεσπίζει εθνική στρατηγική κυβερνοασφάλειας που προβλέπει τους στρατηγικούς στόχους, τους πόρους που απαιτούνται για την επίτευξη των εν λόγω στόχων και κατάλληλα μέτρα πολιτικής και ρυθμιστικά μέτρα, με σκοπό την επίτευξη και τη διατήρηση υψηλού επιπέδου κυβερνοασφάλειας.
Η εθνική στρατηγική κυβερνοασφάλειας περιλαμβάνει: α) στόχους και προτεραιότητες της στρατηγικής κυβερνοασφάλειας του κράτους μέλους που καλύπτουν ιδίως τους τομείς που αναφέρονται στα παραρτήματα I και II· β) πλαίσιο διακυβέρνησης για την επίτευξη των στόχων και των προτεραιοτήτων που αναφέρονται στο στοιχείο α) της παρούσας παραγράφου, συμπεριλαμβανομένων των πολιτικών που αναφέρονται στην παράγραφο 2· γ) πλαίσιο διακυβέρνησης που αποσαφηνίζει τους ρόλους και τις αρμοδιότητες των σχετικών ενδιαφερόμενων μερών σε εθνικό επίπεδο, το οποίο υποστηρίζει τη συνεργασία και τον συντονισμό σε εθνικό επίπεδο μεταξύ των αρμόδιων αρχών, των ενιαίων κέντρων επαφής και των CSIRT, δυνάμει της παρούσας οδηγίας, καθώς και τον συντονισμό και τη συνεργασία μεταξύ των εν λόγω φορέων και των αρμόδιων αρχών βάσει τομεακών νομικών πράξεων της Ένωσης· δ) μηχανισμό για τον προσδιορισμό των σχετικών πάγιων στοιχείων και εκτίμηση των κινδύνων στο εν λόγω κράτος μέλος· ε)
προσδιορισμό των μέτρων για τη διασφάλιση της ετοιμότητας, της απόκρισης και της αποκατάστασης από περιστατικά, συμπεριλαμβανομένης της συνεργασίας μεταξύ του δημόσιου και του ιδιωτικού τομέα·
στ) κατάλογο των διαφόρων αρχών και ενδιαφερόμενων μερών που συμμετέχουν στην εφαρμογή της εθνικής στρατηγικής κυβερνοασφάλειας· ζ)
πλαίσιο πολιτικής για ενισχυμένο συντονισμό μεταξύ των αρμόδιων αρχών δυνάμει της παρούσας οδηγίας και των αρμόδιων αρχών που προβλέπονται στην οδηγία (ΕΕ) 2022/2557, για τον σκοπό της ανταλλαγής πληροφοριών σχετικά με κινδύνους, κυβερνοαπειλές και περιστατικά, καθώς και σχετικά με κινδύνους, απειλές και περιστατικά εκτός κυβερνοχώρου, και την άσκηση εποπτικών καθηκόντων, κατά περίπτωση·
η) σχέδιο, συμπεριλαμβανομένων των αναγκαίων μέτρων, για την ενίσχυση του γενικού επιπέδου ευαισθητοποίησης των πολιτών στον τομέα της κυβερνοασφάλειας.
2.
Στο πλαίσιο της εθνικής στρατηγικής κυβερνοασφάλειας, τα κράτη μέλη θεσπίζουν ιδίως πολιτικές:
α) αντιμετώπισης της κυβερνοασφάλειας στην αλυσίδα εφοδιασμού προϊόντων ΤΠΕ και υπηρεσιών ΤΠΕ που χρησιμοποιούνται από οντότητες για την παροχή των υπηρεσιών τους· β) σχετικά με τη συμπερίληψη και τον προσδιορισμό των σχετικών με την κυβερνοασφάλεια απαιτήσεων για τα προϊόντα ΤΠΕ και τις υπηρεσίες ΤΠΕ στις δημόσιες συμβάσεις, συμπεριλαμβανομένων των σχετικών με την πιστοποίηση της κυβερνοασφάλειας, την κρυπτογράφηση και τη χρήση προϊόντων κυβερνοασφάλειας ανοικτού κώδικα· γ) διαχείρισης ευπαθειών, συμπεριλαμβανομένης της προώθησης και της διευκόλυνσης της συντονισμένης γνωστοποίησης τρωτοτήτων δυνάμει του άρθρου 12 παράγραφος 1· δ) σχετικές με τη διατήρηση της γενικής διαθεσιμότητας, της ακεραιότητας και της εμπιστευτικότητας του δημόσιου πυρήνα του ανοικτού διαδικτύου, συμπεριλαμβανομένης, κατά περίπτωση, της κυβερνοασφάλειας των υποβρύχιων καλωδίων επικοινωνιών· ε)
προώθησης της ανάπτυξης και της ενσωμάτωσης σχετικών προηγμένων τεχνολογιών με στόχο την εφαρμογή προηγμένων μέτρων διαχείρισης κινδύνων στον τομέα της κυβερνοασφάλειας·
στ) προώθησης και ανάπτυξης της εκπαίδευσης και της κατάρτισης στην κυβερνοασφάλεια, τις δεξιότητες κυβερνοασφάλειας, την ευαισθητοποίηση και τις πρωτοβουλίες έρευνας και ανάπτυξης, καθώς και καθοδήγηση σχετικά με ορθές πρακτικές και ελέγχους κυβερνοϋγιεινής, με στόχο τους πολίτες, τα ενδιαφερόμενα μέρη και τις οντότητες·